recursal/SuperWikiNEXT-32B huggingface dataset:
Στο πεδίο του λογισμικού η **αλυσίδα εργαλείων** (*toolchain*) αναφέρεται στο σύνολο των εργαλείων προγραμματισμού που χρησιμοποιείται για να εκτελεστεί μια σύνθετη εργασία ανάπτυξης λογισμικού ή να δημιουργήθεί ένα προϊόν λογισμικού, το οποίο είναι συνήθως ένα άλλο πρόγραμμα υπολογιστή ή ένα σύνολο σχετικών προγραμμάτων. Σε γενικές γραμμές, τα εργαλεία που διαμορφώνουν την κάθε αλυσίδα, εκτελούνται διαδοχικά έτσι ώστε η έξοδος ή το αποτέλεσμα που προκύπτει από κάθε εργαλείο να γίνεται η είσοδος για το επόμενο, αλλά ο όρος χρησιμοποιείται επίσης όταν αναφερόμαστε σε ένα σύνολο εργαλείων που σχετίζονται μεταξύ τους, χωρίς να εκτελούνται, απαραίτητα, διαδοχικά.

Μια απλή αλυσίδα εργαλείων ανάπτυξης λογισμικού μπορεί να αποτελείται από έναν μεταγλωττιστή και έναν συνδέτη (οι οποίοι μετατρέπουν τον πηγαίο κώδικα σε ένα εκτελέσιμο πρόγραμμα), βιβλιοθήκες (οι οποίες παρέχουν διασυνδέσεις με το λειτουργικό σύστημα), και ένα πρόγραμμα εντοπισμού σφαλμάτων (το οποίο χρησιμοποιείται για τη δοκιμή και την αποσφαλμάτωση των παραγόμενων προγραμμάτων). Ένα σύνθετο προϊόν λογισμικού, όπως ένα βιντεοπαιχνίδι απαιτεί την ύπαρξη εργαλείων για την προετοιμασία των ηχητικών εφέ, της μουσικής, των υφών, των τρισδιάστατων μοντέλων και των κινούμενων σχεδίων, μαζί με πρόσθετα εργαλεία για το συνδυασμό των πόρων αυτών στο τελικό προϊόν.

Δείτε επίσης
------------

* Η Αλυσίδα Εργαλείων του GNU

Αναφορές
--------

1. ↑  «avr-libc: Toolchain Overview». *nongnu.org*. 3 Ιανουαρίου 2012. Ανακτήθηκε στις 25 Οκτωβρίου 2016.
2. ↑  «Toolchains: eLinux.org». *elinux.org*. 8 Σεπτεμβρίου 2013. Ανακτήθηκε στις 25 Οκτωβρίου 2016.
Η μαρμάρινη γάτα της Βία ντέλα Γκάτα.
**Βία ντέλα Γκάτα** (ιταλικά: *Via della Gatta* - ο δρόμος της γάτας) είναι το όνομα ενός στενού δρόμου στην πόλη της Ρώμης, στην ευρύτερη περιοχή της Πιάτσα Βενέτσια, στη συνοικία Πίνια. 

Το όνομα του δρόμου ωφείλεται στην παρουσία ενός μικρού αγάλματος από μάρμαρο που απεικονίζει μια γάτα σε φυσικό μέγεθος. Το αγαλματίδιο βρίσκεται πάνω σε ένα γείσο, στη γωνία που σχηματίζει το Παλάτσο Ντόρια Πάμφιλι με το Παλάτσο Γκρατσιόλι. Το μικρό αιλουροειδές χάριζε στο παρελθόν το όνομά του και σε μια μικρή πλατεία που βρίσκεται στο χώρο κάτω από το άγαλμα, γνωστή σήμερα ως Πιάτσα Γκρατσιόλι από το ομώνυμο ανάκτορο. 

Το γλυπτό προέρχεται από τον παρακείμενο αρχαίο Ναό της Ίσιδος. Σύμφωνα με το θρύλο, τοποθετήθηκε στο σημείο εκείνο σαν ανάμνηση μιας γάτας με σάρκα και οστά: το μικρό ζώο, βλέποντας ένα νήπιο να αιωρείται με ελάχιστη ισορροπία από το συγκεκριμένο ύψος, άρχισε να νιαουρίζει τόσο δυνατά που η μητέρα του μικρού αντιλήφθηκε τι συνέβαινε και το έσωσε προτού πέσει στο κενό. Επίσης, σύμφωνα με τη λαϊκή φαντασία, αν κάποιος ακολουθήσει το βλέμμα της γάτας θα δει το σημείο όπου κρύβεται ένας πλούσιος θησαυρός.

Πηγές
-----

* Via della Gatta, ιστότοπος *PagineDellaStoria* (Ιταλικά).
* Via della Gatta Αρχειοθετήθηκε 2011-10-19 στο Wayback Machine. ιστότοπος *RomaSegreta.it* (Ιταλικά).
Η **Βίαννα** ήταν νεαρή ανύπαντρη γυναίκα από τον Βίεννο (σύγχρονος Βιάννος) στην Κρήτη, σύμφωνα με τον Στέφανο του Βυζαντίου. Μετά από λιμό που προκάλεσε μαζική μετανάστευση, ήταν μεταξύ εκείνων που κατέφυγαν στην περιοχή της Γαλατίας κατά μήκος του ποταμού Ροδανού. Κατά τη διάρκεια ενός χορού, ένα χάσμα άνοιξε στη γη και τη κατάπιε.

Οι σύντροφοί της στη συνέχεια έδωσαν το όνομά της στο μέρος, Βίεννα, η οποία έγινε η πρωτεύουσα των Αλλοβρόγων Κελτών (Βιέν στο Ντωφινέ).

Βιβλιογραφία
------------

* Pierre Grimal, *Classical Mythology* (Blackwell, 1996, from the original French edition of 1951), p. 76 online.
* Stephanus of Byzantium, *De urbibus et populi* (ed. Gronovius, p. pp. 166–167), citing Eusebius, *Historia Ecclesiastica*
**Η ΑΛΥΚΗ ΤΟΥ ΠΟΛΙΧΝΙΤΟΥ**

Η αλυκή του Πολιχνίτου ανήκει στην ανώνυμη εταιρεία ΕΛΛΗΝΙΚΕΣ ΑΛΥΚΕΣ. Βρίσκεται στον Κόλπο της Καλλονής, βορειότερα από τη Σκάλα Πολιχνίτου. Η έκταση της είναι 600 στρέμματα περίπου και η μέση ετήσια παραγωγή είναι 10.000 τόνοι πλυμένου αλατιού. Κύριο χαρακτηριστικό της είναι ότι διαθέτει βαγονέτα για τη μεταφορά του αλατιού από τα αλοπήγια στο τόπο συγκέντρωσης και πλύσης. Το αλάτι μεταφέρεται στα εργοστάσια επεξεργασίας με καράβι που αγκυροβολεί στη Σκάλα Πολιχνίτου.

Αλυκές Πολιχνίτου
**Η ΑΛΥΚΗ ΤΗΣ ΚΑΛΛΟΝΗΣ**

Αλυκές Πολιχνίτου
Η αλυκή της Καλλονής ανήκει και αυτή στην ανώνυμη εταιρεία ΕΛΛΗΝΙΚΕΣ ΑΛΥΚΕΣ. Βρίσκεται στον Κόλπο της Καλλονής, πριν την κωμόπολη της Καλλονής στα διοικητικά όρια του πρώην Δήμου Αγίας Παρασκευής. Η έκταση της είναι 2600 στρέμματα περίπου και η μέση ετήσια παραγωγή είναι 40.000 τόνοι πλυμένου αλατιού. Κύριο χαρακτηριστικό της είναι ο σπουδαίος βιότοπος που έχει δημιουργηθεί όπου συναντιούνται πολλά είδη πτηνών όπως φλαμίγκος, ερωδιοί και αγριόπαπιες.
Η **αλτηρία** (λατινική και επιστημονική ονομασία *Halteria*), είναι γένος από πλαγκτονικούς μικροοργανισμούς, που ανήκουν στα βλεφαριδωτά και ζουν σε γλυκά νερά σε όλη τη Γη. Είναι σχετικώς εύκολο να εντοπισθούν εξαιτίας της αφθονίας τους και της χαρακτηριστικής συμπεριφοράς τους. Παρατηρήσεις αλτηρίας πιθανώς χρονολογούνται από τον 17ο αιώνα, δηλαδή μπορεί να είναι από τους πρώτους μικροοργανισμούς που ανακαλύφθηκαν, αμέσως μετά την εφεύρεση του μικροσκοπίου.

Σήμερα η αλτηρία ταξινομείται ως γένος που υπάγεται στη δική του ομώνυμη τάξη βλεφαριδωτών, τα *Halteriida*, και τη δική του οικογένεια, τις αλτηριίδες. Τα είδη της αλτηρίας υπάρχουν το καθένα σε δύο διαφορετικές μορφές, την τροφική και την εγκυστωμένη, περιγραφόμενα συνήθως στην πρώτη από τις δύο. Ταυτοποιούνται από τη μοναδική τους κίνηση με «άλματα», στην οποία οφείλουν και την ίδια την ονομασία τους. Αυτή η κίνηση καθίσταται εφικτή χάρη σε μια σειρά άκαμπτων θυσάνων από λεπτές νηματοειδείς βλεφαρίδες, που κινούνται συντονισμένα και επιτρέπουν έτσι στον οργανισμό να κινηθεί απότομα με μεγάλη ταχύτητα προς τα πίσω.

Οι αλτηρίες είναι ετερότροφοι οργανισμοί και σημαντικοί καταναλωτές βακτηρίων στα ενδιαιτήματά τους, ενώ αποτελούν οι ίδιες τροφή κυρίως μετάζωων. Μια πρόσφατη ερευνητική εργασία χαρακτηρίζει είδη αλτηρίας ως τους πρώτους ταυτοποιημένους ως «ιοφάγους» οργανισμούς, δηλαδή οργανισμούς που μπορούν να τρέφονται με ιούς. Τα κύτταρα της αλτηρίας έχουν προσεγγίστικά σχήμα θόλου και, εκτός από τους θυσάνους, φέρουν ένα «περιδέραιο» βλεφαρίδων γύρω από το στοματικό άνοιγμα. Αυτές οι βλεφαρίδες χρησιμεύουν τόσο για τη λήψη τροφής, όσο και για τη μετακίνηση του οργανισμού-κυττάρου. Ο σημαντικός οικολογικός ρόλος που διαδραματίζουν οι αλτηρίες, καθώς και ο μοναδικός τρόπος μετακινήσεώς τους, καθιστούν το γένος *Halteria* ενδιαφέρον για διάφορες μελέτες της πρωτιστολογίας.

Παραπομπές
----------

1. ↑  van Leeuwenhoek, A.P. (1677). «Observations, communicated to the publisher by Mr. Antony van Leewenhoeck, in a dutch letter of the 9th Octob. 1676. here English'd: concerning little animals by him observed in rain-well-sea-and snow water; as also in water wherein pepper had lain infused». *Philosophical Transactions of the Royal Society of London* **12** (133): 821-831. doi:10.1098/rstl.1677.0003. .
2. ↑  Foissner, W.; Müller, H.; Agatha, S. (2007). «A comparative fine structural and phylogenetic analysis of resting cysts in oligotrich and hypotrich *Spirotrichea* (Ciliophora)». *European Journal of Protistology* **43** (4): 295-314. doi:10.1016/j.ejop.2007.06.001. PMID 17766095.
3. 1 2  Patterson, D.J.· Hedley, S. (1996). *Freeliving Freshwater Protozoa*. CRC Press. ISBN 9781840765847.
4. ↑  DeLong, John P.; Van Etten, James L.; Al-Ameeli, Zeina; Agarkova, Irina V.; Dunigan, David D. (2023-01-03). «The consumption of viruses returns energy to food chains». *Proceedings of the National Academy of Sciences* **120** (1): e2215000120. doi:10.1073/pnas.2215000120. ISSN 0027-8424. PMID 36574690. Bibcode: 2023PNAS..12015000D. .

Πηγές
-----

* Το λήμμα «αλτήρια» στη *Νέα Ελληνική Εγκυκλοπαίδεια* «Χάρη Πάτση», τόμ. 4, σελ. 524
Η **Αθανασία Τσατσάκου** (19??-2014) ήταν Ελληνίδα καθηγήτρια Πανεπιστημίου και πολιτικός. Υπηρέτησε ως Νομάρχης Λευκάδας από το 1985 ως το 1987. Μεταξύ άλλων , υπηρέτησε ως αντιπρόεδρος της ΕΓΕ (Ένωση Γυναικών Ελλάδας).

Σπουδές και ακαδημαϊκή σταδιοδρομία
-----------------------------------

Γεννήθηκε στη Θεσσαλονίκη και σπούδασε με υποτροφία στο Πανεπιστήμιο της Σορβόνης και στο Πανεπιστήμιο της Ρενς.

Ήταν καθηγήτρια γαλλικής λογοτεχνίας του 20ου αιώνα και θεωρίας της λογοτεχνίας στο Τμήμα Γαλλικής Γλώσσας και Φιλολογίας της Φιλοσοφικής Σχολής του ΑΠΘ, όπου άρχισε να διδάσκει το 1965. Όταν ήταν αντιπρύτανης του ΑΠΘ (2006-10), τιμήθηκε το γαλλικό παράσημο του Ιππότη του Τάγματος του Ακαδημαϊκού Φοίνικα.

Το 2010 ανέλαβε αντιπρόεδρος του Παιδαγωγικού Ινστιτούτου.

Πολιτική σταδιοδρομία
---------------------

Διορίστηκε Νομάρχης Λευκάδας τον Σεπτέμβριο του 1985 και εστίασε κυρίως στα κοινωνικά προβλήματα του νησιού.  Υπηρέτησε ως νομάρχης ως το 1987. Αργότερα, ήταν υποψήφια ευρωβουλευτίς με το ΠΑΣΟΚ το 1999.

Εργογραφία
----------

* *La rythmanalyse selon Bachelard*, University Studio Press.
* *Η νέα (παρα)χάραξη του Τίτου Πατρίκιου [Τίτος Πατρίκιος, Η νέα χάραξη]*, Περιοδικό "Εντευκτήριο", τχ. 82, Ιούλιος-Σεπτέμβριος 2008 (κριτική)

Παραπομπές
----------

1. ↑  Τα Νέα , "Διορίζονται 17 νέοι νομάρχες", 17 Σεπτεμβρίου 1985, σελ. 34.
2. ↑  Μεσημβρινή , "Ορίστηκαν οι νέοι περιφερειάρχες", 17 Ιουνίου 1987, σελ. 10.
3. 1 2  «Έφυγε» η Αθανασία Τσατσάκου, enikos.gr, 20 Μαΐου 2014, ανακτήθηκε στις 19 Μαΐου 2020.
4. ↑  Σ. Μαργαριτίδου, ΑΚΑΔΗΜΑΪΚΗ ΚΟΙΝΟΤΗΤΑ Τιμάται σήμερα η αντιπρύτανης Αθανασία Τσατσάκου, makthes.gr, 16 Σεπτεμβρίου 2009, ανακτήθηκε στις 19 Μαΐου 2020.
5. ↑  Βιογραφικό σημείωμα στην ιστοσελίδα του Παιδαγωγικού Ινστιτούτου, ανακτήθηκε στις 19 Μαΐου 2020.
Όρος Γουάιτ, αλπικό περιβάλλον στα 4.300 μέτρα στην Καλιφόρνια
Το **αλπικό κλίμα** είναι ο συνήθης καιρός (κλίμα) υψηλότερα από τις περιοχές που μπορούν να φυτρώνουν τα δένδρα. Το κλίμα αυτό αναφέρεται επίσης ως **ορεινό κλίμα** ή **βουνίσιο κλίμα**.

Ορισμός
-------

Υπάρχουν πολλοί ορισμοί του αλπικού κλίματος.

Ένας απλός ορισμός είναι πως είναι το κλίμα που αναγκάζει τα δένδρα να μην μπορούν να αναπτυχθούν εξαιτίας του κρύου. Σύμφωνα με το σύστημα ζώνης ζωής Χόλντριτζ (Holdridge), το αλπικό κλίμα συμβαίνει όταν η μέση βιοθερμοκρασία μιας τοποθεσίας είναι μεταξύ 1,5 και 3 °C, η οποία εμποδίζει την ανάπτυξη των δένδρων. Η βιοθερμοκρασία ορίζεται ως η θερμοκρασία, που εκτός από όλες τις θερμοκρασίες κάτω από 0 °C αντιμετωπίζονται ως 0 °C, επειδή τα φυτά είναι αδρανή κάτω από το πάγωμα.

Στην κλιματική ταξινόμηση Κέππεν, το αλπικό κλίμα αποτελεί μέρος της "κατηγορίας E", μαζί με το πολικό κλίμα, όπου κανένας μήνας δεν έχει μέση θερμοκρασία μεγαλύτερη των 10 °C.

Παραπομπές
----------

1. ↑  Lugo, A. E. (1999). «The Holdridge life zones of the conterminous United States in relation to ecosystem mapping». *Journal of Biogeography* **26**: 1025–1038. doi:10.1046/j.1365-2699.1999.00329.x.. Ανακτήθηκε στις 27 May 2015.
2. ↑  McKnight, Tom L· Hess, Darrel (2000). «Climate Zones and Types: The Köppen System». *Physical Geography: A Landscape Appreciation*. Upper Saddle River, New Jersey: Prentice Hall. σελίδες 235–7. ISBN 0-13-020263-0.
Ο **Άλεξ Μπαρέρα Πάσαν** (γεννήθηκε στις 1 Απριλίου 1992 στο Εσπλούγας δε Γιομπρεγάτ, στη Βαρκελώνη ) είναι Ισπανός καλαθοσφαιριστής. Με ύψος 1,96 μέτρων παίζει στη θέση του σούτινγκ γκαρντ. Αυτή τη στιγμή αγωνίζεται στη Σάσκι Μπασκόνια τουΙσπανικού Πρωταθλήματος .

Σταδιοδρομία
------------

Εκπαιδεύτηκε στις χαμηλότερες κατηγορίες της Ζοβεντούτ Μπανταλόνα από τότε που ήταν δόκιμος. Την περίοδο 2011-12 έκανε την πρώτη εμφάνισή του στην πρασινομαύρη πρώτη ομάδα, σε έναν αγώνα με την Μπάσκετ Μανρέσα στον οποίο δεν κατάφερε να σκοράρει σε 8 λεπτά.

Τη χρονιά 2012-13 παίζει στην ΚΜ Ελ Πρατ, μία ομάδα που συνδέεται με τη Ζοβεντούτ, και στην οποία αγωνίζεται σε 20 παιχνίδια με την πρώτη ομάδα.

Στις επόμενες δύο χρονιές είναι μέλος της πρασινόμαύρης πρώτης ομάδας, έχοντας κατά μέσο όρο 3 πόντους και ένα ριμπάουντ σε 11 λεπτά παιχνιδιού κατά τη διάρκεια της περιόδου 2013-14 και 3 πόντους σε 10 λεπτά παιχνιδιού την περίοδο 2014-15.

Τη χρονιά 2015-16, έπαιξε στην Μπάσκετ Μανρέσα, όπου είχε μέσο όρο 2 πόντους και ένα ριμπάουντ σε 9 λεπτά ανά αγώνα.

Την αγωνιστική περίοδο 2016-17, έπαιξε για την Σαν Πάμπλο Ινμομπιλάρια Μπούργος στη 2η Ισπανίας, έχοντας 11 πόντους και 2 ριμπάουντ μέσο όρο σε 19 αγώνες και πέτυχε την άνοδο στην 1η Ισπανίας .

Στις τάξεις της ομάδας της Μπούργος θα έπαιζε για 5 χρόνια, τις τέσσερα τελευταία στην 1η Ισπανίας. Θα κερδίσει επίσης τους τίτλους του Basketball Champions League 2019-20, του Basketball Champions League 2020-21 και του Διηπειρωτικού Κυπέλλου FIBA 2021 .

Το καλοκαίρι του 2021 χώρισε με την Σαν Πάμπλο Μπούργος και στις 29 Σεπτεμβρίου 2021 υπέγραψε προσωρινό συμβόλαιο με την Σάσκι Μπασκόνια της 1ης Ισπανίας .

Παραπομπές
----------

1. ↑  mundodeportivo.com El Baskonia inscribe a Álex Barrera en la Euroliga, consultado en septiembre de 2021

Εξωτερικοί σύνδεσμοι
--------------------

* Προφίλ στο acb.com
Ο **Αλπ Αρσλάν ιμπν Μαχμούντ** ήταν ηγεμόνας της Μοσούλης από το 1127-1146. Ως γιος τού Μαχμούτ Β΄, διορίστηκε κυβερνήτης της Μοσούλης το 1127 με αταμπέγκ τον Ζενγκί. Ενώ ήταν κυβερνήτης μόνο κατ' όνομα, ο Aλπ φιλοδοξούσε να αντικαταστήσει τον Γκιγιάτ αντ-Ντιν Μασούντ ως σουλτάνο μετά το τέλος του. Το 1145 ο Αλπ συνωμότησε για να σκοτώσει τον αναπληρωτή τού Zενγκί, Nασίρ αλ-Ντιν Τζακάρ και να πάρει τον έλεγχο της Μοσούλης. Ο συν-συνωμότης του ήταν πιθανότατα ο Φαρούκ-Σαχ ιμπν Μαχμούντ, ο οποίος παρείχε διαβεβαιώσεις ότι ο στρατός θα υποστήριζε τον Aλπ. Ο Nασίρ σκοτώθηκε από τον Aλπ, τον Φαρούκ ή τους οπαδούς τους (σύμφωνα με διαφορετικές πηγές) και το κεφάλι του πετάχτηκε προς τις δυνάμεις του Zενγκί. *Ο καντί Τατζ αλ-Ντιν Γιαχά ιμπν Σαχραζουρί* ενθάρρυνε τον Aλπ να πάρει τον έλεγχο της ακρόπολης στη Μοσούλη, συνοδεύοντάς τον εκεί, όπου ο ίδιος και οι οπαδοί του συνελήφθησαν από πιστούς Zενγκί. Ο Zενγκί έστειλε τον διοικητή του Zαΐν-αντ-Ντιν Αλί Κουτσούκ για να ελέγξει την κατάσταση. Οι συνωμότες εκτελέστηκαν και ο Αλπ κρατήθηκε κοντά στον Ζενγκί μέχρι το τέλος του το 1146. Στη συνέχεια, ο Aλπ Αρσλάν αντικαταστάθηκε από τον γιο τού Zενγκί, Σαΐφ αντ-Ντιν Γκαζί Α΄, ο οποίος τον έβαλε στη φυλακή.

Βιβλιογραφικές αναφορές
-----------------------

* Baldwin, Marshall W. and Setton, Kenneth M, *A History of the Crusades: Volume One, The First Hundred Years*, The University of Wisconsin Press, Madison, 1969, σελ. 461-62 ( σε απευθείας σύνδεση )
* Runciman, Steven, *A History of the Crusades, Volume Two: The Kingdom of Jerusalem and the Frankish East, 1100-1187*, Cambridge University Press, Λονδίνο, 1952, σελ. 181-82, 237, 239
* Gibb, NAR, Editor, *The Damascus Chronicle of the Crusades.* *Εξαγωγή και μετάφραση από το Chronicle of ibn al-Qalānisi*, Luzac & Company, Λονδίνο, 1932
* Richards, DS, Editor, *The Chronicle of Ibn al-Athir,* Ashgate Publishing, Farnham, UK, 2010
* Taef El-Azhari, *Zengi and the Muslim Response to the Crusades*, Routledge, Abington, UK, 2006
Το **You** είναι αμερικανική τηλεοπτική σειρά κατηγορίας Ψυχολογικό θρίλερ. Είναι βασισμένο στα βιβλία της Caroline Kepnes και αναπτύχθηκε απο τους  Greg Berlanti  και Sera Gamble.
Η παραγωγή έγινε από τις εταιρείες Alloy Entertainment και A&E Networks σε συνεργασία με την Warner Bros. Television Studios.

Η πρώτη σεζόν ,όπου ήταν βασισμένη στο βιβλίο You ,προβλήθηκε στο αμερικανικό κανάλι Lifetime τον Σεπτέμβρη του 2018 και διαδραματίζει την αγάπη και στην συνέχεια την εμμονή που αναπτύσσει ο ήρωας Τζό Γκόλντμπεργκ που τον υποδύεται ο ηθοποιός Πεν Μπάντζλι. Ακόμη στην σεζόν πρωταγωνιστούν οι Ελίζαμπεθ Λέιλ, Λουκά Παντοβάν, Ζακ Τσέρι, και Σέι Μίτσελ.

Στην συνέχεια ανακοινώθηκε ότι θα υπάρξει δεύτερη σεζόν βασισμένη στο βιβλίο Hidden Bodies , το επόμενο βιβλίο της Kepnes .Η σειρά αργότερα μεταφέρθηκε στο Netflix με την δεύτερη σεζόν να προβάλλεται τον Δεκέμβριο του 2019 .
Στο καστ προστέθηκαν οι Βικτόρια Πεντρετί, Τζέιμς Σκάλι, Τζένα Ορτέγα, και Καρμέλα Ζουμπάντο.

Τον Ιανουάριο του 2020, ανακοινώθηκε η συνέχεια για τρίτη σεζόν από το Netflix, η οποία κυκλοφόρησε στις 15 Οκτωβρίου 2021. Η Σάφρον Μπάροους έγινε βασικό μέλος του κάστ ενώ προστέθηκαν οι νέοι ηθοποιοί Τράβις Βαν Γουίνκλ,Σαλίτα Γκραντ,Τάτι Γκαμπριέλ και Ντίλαν Άρνολντ. Τον Οκτώβριο του 2021, πριν από την πρεμιέρα της τρίτης σεζόν,ανακοινώθηκε ότι η σειρά θα συνεχιστεί και για τέταρτη σεζόν.
Απεικόνιση διαφόρων τύπων ενδοκρανιακού αιματώματος (αριστερά έως δεξιά) - επισκληρίδιο αιμάτωμα, υποσκληρίδιο αιμάτωμα και ενδοεγκεφαλικό αιμάτωμα.
**Αιμάτωμα** είναι η συσσώρευση αίματος που προκαλείται από εσωτερική αιμορραγία (ρήξη τριχοειδών αγγείων, χωρίς το αίμα να φτάσει στην επιφάνεια του σώματος) λόγω τραυματισμού ή χειρουργικής επέμβασης. Το αιμάτωμα μπορεί να σχηματιστεί σε ένα όργανο, ιστό ή χώρο του σώματος. Μπορεί να εμφανιστεί οπουδήποτε στο σώμα, συμπεριλαμβανομένου του εγκεφάλου. Τα περισσότερα αιματώματα είναι μικρά και υποχωρούν από μόνα τους, αλλά μερικά μπορεί να χρειαστεί να αφαιρεθούν χειρουργικά.

Τα αιματώματα συχνά περιγράφονται με βάση τη θέση τους στο σώμα, είτε είναι κάτω από το δέρμα (υποδόρια), εντός του υποκείμενου μυός (ενδομυϊκά) ή μέσα σε ένα οστό (περιοστικά). Τα αιματώματα στο δέρμα διακρίνονται με βάση το μέγεθός τους σε πετέχειες (< 3 χιλ.), σε πορφύρες (< 10 χιλ.) και σε εκχυμώσεις ή μώλωπες (> 10 χιλ). Τα ενδοκρανιακά αιματώματα διακρίνονται σε επισκληρίδια αιματώματα (μεταξύ κρανίου και σκληρής μήνιγγας), υποσκληρίδια αιματώματα (μεταξύ σκληρής και αραχνοειδούς μήνιγγας), και ενδοεγκεφαλικά αιματώματα.

Το σώμα είναι συνήθως σε θέση να επιδιορθώσει το κατεστραμμένο τοίχωμα του αγγείου ενεργοποιώντας την πήξη του αίματος. Μερικές φορές η επισκευή αποτυγχάνει εάν η βλάβη είναι εκτεταμένη, κάτι που οδηγεί σε συνεχή αιμορραγία ή εάν το άτομο έχει προβλήματα με την πήξη του αίματος. Το αίμα που διαφεύγει από την κυκλοφορία του αίματος μπορεί να προκαλέσει όλα τα συμπτώματα της φλεγμονής, όπως εσωτερικό πόνο, πρήξιμο και ερυθρότητα. Τα συμπτώματα ενός αιματώματος εξαρτώνται από τη θέση, το μέγεθός του και από το εάν προκαλεί συσχετισμένο οίδημα ή πίεση σε παρακείμενες δομές, όπως τα αιμοφόρα αγγεία και τα νεύρα.

Κλινική εικόνα
--------------

Ανάλογα με την ένταση του χτυπήματος που προκαλεί, υπάρχουν διάφοροι τύποι αιματώματος και πυροδοτούνται ως εξής:

* Πόνος: το πρώτο σύμπτωμα ενός αιματώματος είναι η αίσθηση του πόνου στην περιοχή που έχει δεχθεί το χτύπημα.
* Φλεγμονή: η πληγείσα περιοχή υφίσταται φλεγμονή που υποχωρεί με φυσιολογικό τρόπο με την πάροδο του χρόνου.
* Αλλαγή στο χρώμα του δέρματος: η πληγείσα περιοχή αλλάζει χρώμα όσο προχωρά ο χρόνος. Ξεκινά με ένα ροζ χρώμα, μετά αλλάζει σε ένα γαλαζωπό χρώμα, και καθώς το δέρμα επουλώνεται επιστρέφει στο κανονικό του χρώμα.

Θεραπευτική αγωγή
-----------------

Αιμάτωμα που προέκυψε από αιμοδοσία για τη δωρεά αιμοπεταλίων.
Αρχικά, στην πληγείσα περιοχή μπορεί να εφαρμοστεί ο πάγος τυλιγμένος σε ένα πανί. Μετά από υπόδειξη γιατρού, μπορεί να χρειαστεί να εφαρμοστεί αλοιφή και, εάν υπάρχει πόνος, να χρησιμοποιηθούν αναλγητικά.

Παραπομπές
----------

1. ↑  «hematoma». *www.cancer.gov* (στα Αγγλικά). 2 Φεβρουαρίου 2011. Ανακτήθηκε στις 26 Μαΐου 2022.
2. ↑  «Bruise: MedlinePlus Medical Encyclopedia». *medlineplus.gov* (στα Αγγλικά). Ανακτήθηκε στις 26 Μαΐου 2022.
3. 1 2  «Hematoma». *emedicinehealth.com*. Ανακτήθηκε στις 26 Μαΐου 2022.
4. ↑  «Intracranial hematoma - Symptoms and causes». *Mayo Clinic* (στα Αγγλικά). Ανακτήθηκε στις 26 Μαΐου 2022.
5. ↑  «Hematoma». *www.euroresidentes.com*. Ανακτήθηκε στις 26 Μαΐου 2022.
Με τον όρο **απρόοπτη μεταβολή συνθήκης** ή **συνθηκών**, ορίζεται τόσο στο Διεθνές Δίκαιο όσο και στο εσωτερικό δίκαιο των χωρών (Δημόσιο, Αστικό, κ.λπ.) η οποιαδήποτε αιφνίδια και μη προβλέψιμη μεταβολή των περιστατικών που επέρχεται μετά την κατάρτιση συνηθέστερα αμφοτεροβαρούς συνθήκης - σύμβασης.

Στη προκειμένη περίπτωση μια τέτοια μεταβολή δημιουργεί ιδιαίτερα επαχθείς καταστάσεις ειδικότερα σε περιπτώσεις δανειοδότησης. Σε τέτοιες περιπτώσεις π.χ. μιας εθνικής καταστροφής, ακολουθείται νέα διαπραγμάτευση των όρων της συμφωνημένης σύμβασης η οποία κατόπιν διακανονισμού συνομολογείται νέα.  
 
Kατά τον Αστικό Κώδικα, (εσωτερική νομοθεσία) σε περίπτωση απρόοπτης μεταβολής των συνθηκών, π,χ. αιφνίδια απώλεια εργασίας, κ.λπ. αν τα συμβαλλόμενα μέρη δεν έρχονται σε κάποιο διακανονισμό, παρέχεται η δυνατότητα μετά από αίτηση του οφειλέτη η προσφυγή του σε δικαστική Αρχή προκειμένου είτε να γίνει αναπροσαρμογή της σύμβασης είτε ακόμα να αποφασίσει την μερική ή ολική λύση της.
Ο **αλουνογενής** (αγγλ. alunogen) είναι ορυκτό ένυδρο θειικό άλας του αργιλίου. Το όνομά του προέρχεται από το λατινικό *alum* για το αργίλιο και το ελληνικό *γένος* = το ορυκτό που «γεννά» αλουμίνιο. Στη βιβλιογραφία αναφέρεται, επίσης, και ως **αλουνογενίτης, δαβίτης, κεραμοστυπτηρίτης** και **αλλοτριχίτης του Hausmann**.

Σχηματίζεται από αντιδράσεις θειικών ιόντων, προερχόμενων από εξαλλοιώσεις θειούχων ορυκτών, με αργιλούχα ορυκτά σε σχιστολίθους, στα τοιχώματα εξαλλοιουμένων αποθέσεων πυριτών σε ξηρά κλίματα, καθώς και στα όρια ανθρακοφόρων κοιτών. Επίσης απαντά σε φουμαρόλες και σολφατάρες χαμηλών, σχετικά, θερμοκρασιών.

Εμφάνιση
--------

Σχετίζεται με σιδηροπυρίτη, μαρκασίτη, αλοτριχίτη, μελαντερίτη και γύψο.

Ανευρίσκεται σε πολλές περιοχές του πλανήτη, σε ορισμένες μάλιστα σε αρκετά μεγάλες ποσότητες. Αξιοσημείωτες εμφανίσεις του είναι στην περιοχή Nova Bana της Σλοβακίας, στη σολφατάρα του Pozzuoli του Βεζούβιου και στην περιοχή Vulcano των νήσων Λίπαρι της Ιταλίας, στη Γαλλία (περιοχές Sain Bel Ροδανού και Ronchamp), την Ισπανία (Teruel), τη Γερμανία (ιδιαίτερα στη Σαξωνία), σε ηφαιστειακές περιοχές της χερσονήσου Καμτσάτκα της Ρωσίας, τη Χιλή (περιοχή Ικουίκουε), στο όρος Πελέ της Μαρτινίκας, στις Πολιτείες Νέο Μεξικό (Alum Mountain, εκτεταμένες αποθέσεις), Βόρεια Καρολίνα, Γιούτα, Καλιφόρνια και Αλάσκα (περιοχή ηφαιστείου Αγίου Αυγουστίνου) των ΗΠΑ, το Βέρνον του Καναδά, την Κίνα, την Ανταρκτική και την Αυστραλία.

Στην Ελλάδα ανευρίσκεται στα ορυχεία της περιοχής «Πλάκα» του Λαυρίου και στο ορυχείο «Ολυμπιάδα» της Κασσάνδρας στην Χαλκιδική.

Πηγές
-----

* Handbook of Mineralogy
* Mindat.org
* Webmineral.com
* Mineral Atlas

Δείτε επίσης
------------

* Κατάλογος ορυκτών
* Κατάλογος ορυκτών των μεταλλείων Λαυρίου

Βιβλιογραφία
------------

* James Dwight Dana, *Manual of Mineralogy and Lithology, Containing the Elements of the Science of Minerals and Rocks*, READ BOOKS, 2008 ISBN 1443742244

Σημειώσεις
----------

1. ↑  Έχουν καταγραφεί περισσότερες από 60 μορφές κρυστάλλων του
2. ↑  Σε ανθρακοφόρες κοίτες
Ο **Άριστος Αριστοτέλους** είναι Ελληνοκύπριος πολιτικός. Διετέλεσε βουλευτής στην Εκλογική Περιφέρεια Λεμεσού εκλεγμένος με το ΑΚΕΛ την περίοδο 2006-2011.

Βιογραφικά στοιχεία
-------------------

Ο Άριστος Αριστοτέλους γεννήθηκε στη Λεμεσό στις 9 Αυγούστου 1947. Ομιλεί, πέρα από την ελληνική, την αγγλική γλώσσα. Σπούδασε οικονομικά στο Πανεπιστήμιο Γκίλντχολ Λονδίνου. Συνέχισε με στρατηγικές σπουδές στο Πανεπιστήμιο του Αμπερντίν στη Σκωτία. Στη συνέχεια απέκτησε διδακτορικό τίτλο με αντικείμενο την εθνική στρατηγική Ελλάδας-Κύπρου και ευρωπαϊκή ασφάλεια στο Εθνικό και Καποδιστριακό Πανεπιστήμιο Αθηνών. Τέλος, έχει αποκτήσει πτυχίο διοίκησης επιχειρήσεων στο Μεσογειακό Ινστιτούτο Διεύθυνσης.

Είναι νυμφευόμενος με την Αναστασία Πιπόνια και έχει ένα υιό και μία κόρη.

Πολιτική διαδρομή
-----------------

Διετέλεσε πρόεδρος του διοικητικού συμβουλίου του Κυπριακού Πρακτορείου Ειδήσεων (ΚΥΠΕ), διευθυντής του Κυπριακού Κέντρου Στρατηγικών Μελετών και πρόεδρος του Επαρχιακού Συμβουλίου Λεμεσού του Παγκύπριου Συμβουλίου Ειρήνης.

Στις βουλευτικές εκλογές του 2006 εξελέγη βουλευτής στην Εκλογική Περιφέρεια Λεμεσού με το ΑΚΕΛ για την Θ΄ Κοινοβουλευτική Περίοδο. Διεκδίκησε επανεκλογή στις βουλευτικές εκλογές του 2011 αλλά δεν εκλέχτηκε.

Ως βουλευτής, διετέλεσε γραμματέας της Βουλής και μέλος της Κοινοβουλευτικής Επιτροπής Άμυνας, της Κοινοβουλευτικής Επιτροπής Νομικών, της Κοινοβουλευτικής Επιτροπής Παρακολουθήσεως Σχεδίων Αναπτύξεως και Ελέγχου Δημόσιων Δαπανών και της Κοινοβουλευτικής Επιτροπής Συγκοινωνιών και Έργων.

Παραπομπές
----------

1. 1 2 3 4 5 6 7 8 9 10  «ΑΡΙΣΤΟΤΕΛΟΥΣ Άριστος». *www.parliament.cy*. Βουλή των Αντιπροσώπων (Κύπρος). Αρχειοθετήθηκε από το πρωτότυπο στις 16 Μαΐου 2010. Ανακτήθηκε στις 16 Μαΐου 2010.
2. ↑  «Εκλογές 21ης Μαΐου 2006». *www.parliament.cy*. Βουλή των Αντιπροσώπων (Κύπρος). Αρχειοθετήθηκε από το πρωτότυπο στις 1 Ιουλίου 2019. Ανακτήθηκε στις 1 Ιουλίου 2019.
3. ↑  «Αναλυτικά οι σταυροί προτίμησης». *www.sigmalive.com*. 23 Μαΐου 2011. Αρχειοθετήθηκε από το πρωτότυπο στις 18 Ιουλίου 2019. Ανακτήθηκε στις 18 Ιουλίου 2019.
4. ↑  «Εκλογές 22ας Μαΐου 2011». *www.parliament.cy*. Βουλή των Αντιπροσώπων (Κύπρος). Αρχειοθετήθηκε από το πρωτότυπο στις 30 Ιουνίου 2019. Ανακτήθηκε στις 30 Ιουνίου 2019.
5. ↑  «Ποιοι έχασαν και ποιοι κέρδισαν έδρα στη Λ/σό». *www.foni-lemesos.com*. 23 Μαΐου 2011. Αρχειοθετήθηκε από το πρωτότυπο στις 18 Ιουλίου 2019. Ανακτήθηκε στις 18 Ιουλίου 2019.

Πηγές
-----

* «ΑΡΙΣΤΟΤΕΛΟΥΣ Άριστος». *www.parliament.cy*. Βουλή των Αντιπροσώπων (Κύπρος). Αρχειοθετήθηκε από το πρωτότυπο στις 16 Μαΐου 2010. Ανακτήθηκε στις 16 Μαΐου 2010.
* «50 χρόνια κυπριακού κοινοβουλίου» (PDF). Βουλή των Αντιπροσώπων (Κύπρος). σελ. 46. Αρχειοθετήθηκε από το πρωτότυπο (PDF) στις 4 Ιουλίου 2019. Ανακτήθηκε στις 4 Ιουλίου 2019.
Με τον όρο **ακυβέρνητο πλοίο** χαρακτηρίζεται κάθε πλοίο που εξ οποιασδήποτε αιτίας αδυνατείται ο πλήρης έλεγχος των κινήσεών του.

Καταστάσεις που μπορεί να βρεθεί ένα πλοίο σε τέτοια αδυναμία οφείλονται κυρίως σε μηχανικές βλάβες, όπως σβήσιμο μηχανής λεγόμενο "μπλακ άουτ", απώλεια πηδαλίου και απώλεια ή θραύση έλικας. Σύμφωνα με τον Διεθνή Κανονισμό Αποφυγής Συγκρούσεως (ΔΚΑΣ) τα πλοία που βρίσκονται σε τέτοια κατάσταση θεωρούνται "πλοία εν αδυναμία" ή "*φευκτέα πλοία*" που σημαίνει ότι χρήζουν ιδιαίτερης προσοχής από άλλα πλοία που τα συναντούν στη πορεία τους και που θα πρέπει ν΄ απομακρύνονται αυτών.

Όταν ένα πλοίο καταστεί ακυβέρνητο αμέσως θα πρέπει να υψώσει τα ενδεικτικά σήματα της ακυβερνησίας, αν είναι μέρα, ή να κάνει αφή των αντίστοιχων φώτων ακυβερνησίας αν είναι νύκτα και να σβήσει τους φανούς ναυσιπλοΐας, σύμφωνα πάντα με τον διεθνή κανονισμό.

Τα δε πλοία που διέρχονται σε απόσταση, από ακυβέρνητο πλοίο, θα πρέπει να δώσουν ιδιαίτερη προσοχή αν ζητείται βοήθεια προκειμένου να παράσχουν. Τα σήματα ακυβερνησίας από μόνα τους δεν αποτελούν σήματα κινδύνου.

Σε μικρά σκάφη, θαλαμηγά, ταχύπλοα κ.λπ. παρατηρείται ακυβερνησία και λόγω έλλειψης καυσίμων.

Άλυκτον
-------

Ο όρος **άλυκτον** είναι ναυτιλιακός δικαστικός όρος (της καθαρεύουσας) εκ του ρήματος *αλύσκω* = *αποφεύγω κάτι*. 

Τον όρο αυτό, επειδή δεν υπήρχε άλλος καθιερωμένος αντίστοιχης ερμηνείας, αυτοσχεδίασε και μεταχειριζόταν το Εφετείο Αθηνών στις αποφάσεις του, την περίοδο (1891-1895), επί ναυτικής φύσεως ως προς τον «διεθνή κανονισμό προς αποφυγή συγκρούσεων» και συγκεκριμένα για τον χαρακτηρισμό του πλοίου εκείνου που έχει υψώσει (επάρει) σήμα διπλό ότι αδυνατεί χειρισμούς, άρα δεν είναι κύριο των κινήσεών του, και θα πρέπει τα παραπλέοντα πλοία να κρατηθούν μακράν αυτού, εκτός και αν κληθούν προς βοήθεια.

Επειδή όμως παρά την ακριβολογία του, ο όρος αυτός **άλυκτον** ήταν "δύσπεπτος", ο τότε Εφέτης Εμμ. Στυλ. Λυκούδης μεταχειρήσθηκε αντ΄ αυτού τον όρο **φευκτέον** (πλοίο) τον οποίο και εγκολπώθηκαν πρώτοι ο Γεώργιος και Δημήτριος Ρεδιάδης και αργότερα κι άλλοι ναυτικοί νομομαθείς του Πειραιά μέσω των οποίων και γενικεύθηκε η χρήση του.
Κατά την κοινή νομική έκφραση **ακυρωτικό δικαστήριο** ονομάζεται το δικαστήριο του Αρείου Πάγου που είναι και το ανώτατο όλων των ελληνικών δικαστηρίων. Ο Άρειος Πάγος δεν αποτελεί τρίτο βαθμό δικαιοδοσίας, αφού δεν δικαιοδοτεί, αλλά απλά μηδενίζει αποφάσεις υποδεέστερων δικαστηρίων όταν αυτές αντιστρατεύονται προς την κείμενη νομοθεσία. Δεν υπεισέρχεται δηλαδή στον επανέλεγχο των πραγματικών γεγονότων, αλλά ελέγχει την επί της ουσίας ορθή εφαρμογή και ερμηνεία των κανόνων δικαίου επί των αποδεχομένων αυτών γεγονότων.

Ομοίως με την αυτή παραπάνω έννοια ακυρωτικό δικαστήριο χαρακτηρίζεται και το Συμβούλιο της Επικρατείας κατά ορισμένες αρμοδιότητες και δικαιοδοσίες του.
Ο **Ανδρέας Γαρουφαλιάς**, (1850 - 1886), ήταν Έλληνας αξιωματικός, από τους διαπρεπέστερους, του άλλοτε ελληνικού ναυτικού.

Γεννήθηκε στην Ύδρα περί το 1850. Το 1866, όπου ακόμα δεν υπήρχε ιδιαίτερη ναυτική σχολή εισήχθη στη Σχολή Ευελπίδων ως "ναυτικός υπότροφος". Αποφοιτώντας με άριστα κατατάχθηκε στο πολεμικό ναυτικό ως δόκιμος α΄ τάξης (σημερινός σημαιοφόρος) όπου και στάλθηκε αμέσως με υποτροφία στον αγγλικό στόλο για εκπαίδευση. Παρουσιασθείς στο Πόρτσμουθ τοποθετήθηκε στο τρίκροτο "Δουξ του Γουέλιγκτον". Διαπιστώνοντας οι Άγγλοι τη μεγάλη του κλίση στη ναυτική πυροβολική που την εποχή εκείνη άρχισε να εξελίσσεται ως ιδιαίτερη πολεμική επιστήμη του ενέκριναν την ελεύθερη κυκλοφορία στον ναύσταθμο παρέχοντάς του κάθε διευκόλυνση για τη μελέτη στη διεύθυνση πυροβολικού.

Ο Ανδρέας Γαρουφαλιάς πολύ γρήγορα αναδείχθηκε όχι μόνο άριστος στους υπολογισμούς της πυροβολικής αλλά ήταν και ο πρώτος αξιωματικός που κατέδειξε την ανάγκη της ειδίκευσης των αξιωματικών του ναυτικού στη ναυτική πυροβολική όπου συμβαίνει βάλλων και βαλλόμενος να μετακινούνται σε αντίθεση με τις σταθερές θέσεις του πυροβολικού ξηράς. Η δε σωρεία των υπομνημάτων του και των σχετικών αναφορών του στο ελληνικό Υπουργείο Ναυτικών καταδείκνυε την αξίαν του, την οποία οι Άγγλοι είχαν αναγνωρίσει. Δυστυχώς αντ΄ αυτών επέσυρε τον εναντίον του φθόνο, τη χλεύη και την αντίδραση, που τολμούσε ως νεότερος αξιωματικός να υπαγορεύει σε ναυάρχους περί του πρακτέου.

Όταν τελικά ο Α. Γαρουφαλιάς επέστρεψε στην Ελλάδα και διαπίστωσε ότι ούτε ναυτικά γυμνάσια εκτελούνταν ούτε ιδιαίτερα μαθήματα ναυτικής πυροβολικής γίνονταν στα πολεμικά πλοία ακολουθώντας κατάσταση ραστώνης κατάντησε σε λίγο χρόνο ψυχοπαθής. Όταν μάλιστα απορρίφθηκε αίτησή του να αναλάβει ο ίδιος τη διοργάνωση σχολής πυροβολητών και την εκπαίδευση των ναυτών και αντ΄ αυτού η τότε ηγεσία του ναυτικού τον έστειλε προς καταδίωξη λαθρεμπόρων στο Αιγαίο, αυτοκτόνησε κόβοντας τον λάρυγγά του με ξυράφι στο λιμένα της Σύρου, επί της ατμοημιολίας "Πληξαύρα" της οποίας ήταν κυβερνήτης (1886).

Σημειώσεις
----------

* Την εποχή εκείνη οι ναυτικές βολές γίνονταν εμπειρικά. Μετά την πρώτη βολή ακολουθούσαν διορθώσεις. Οι επιτυχείς βολές εν κινήσει βάλλοντος και βαλλομένου ήταν σπάνιες, ειδικότερα όταν το βαλλόμενο πλοίο είχε μεγαλύτερη ταχύτητα ήταν αδύνατες.
* Από τους Βαλκανικούς πολέμους δημιουργήθηκαν ιδιαίτερες σχολές πυροβολητών καθώς και πολλών άλλων ειδικοτήτων.

Πηγές
-----

* "Νεώτερον Εγκυκλοπαιδικόν Λεξικόν Ηλίου" τομ.5ος, σελ.33.
Ο **Άρθουρ Νταβίντοβις ΜακΦέρσον** (*λατινικό αλφάβητο: Arthur Davydovich MacPherson*), (Αγία Πετρούπολη, Ρωσική Αυτοκρατορία 1870 - Μόσχα, Ρωσική Σ.Ο.Σ.Δ. 1919), ήταν Ρώσος με Σκοτσέζικη καταγωγή, αθλητής της αντισφαίρισης και πρωτοπόρος του αθλητισμού στη Ρωσία.

Ο ΜακΦέρσον καταγόταν από οικογένεια Σκοτσέζων, οι παππούδες του είχαν ναυπηγεία στη Γλασκόβη, ο πατέρας του, Ντέιβιντ, και η μητέρα του, Άν, είχαν επιρροή στην αυτοκρατορική οικογένεια και ασχολούνταν με ναυπηγεία και Χαλυβουργεία, ο ίδιος ήταν έμπορος ξυλείας στη Ρωσία. Πατέρας του Άρθουρ και του Ρόμπερτ πρωταθλητές Ρωσίας το 1914 στο διπλό.

Ο ΜακΦέρσον ήταν από τους ιδρυτές της ρωσικής αντισφαίρισης, ο ιδρυτής του πρώτου πρωταθλήματος στην Αγία Πετρούπολη το 1903 και του πρωταθλήματος της Ρωσίας το 1907, πρώτος και μόνιμος πρόεδρος της Ρωσικής ομοσπονδίας αντισφαίρισης την περίοδο 1908-1917, μέλος της ρωσικής Ολυμπιακής επιτροπής.

Εκτός την αντισφαίριση ήταν πρώτος πρόεδρος ταυτόχρονα της Ρωσικής ποδοσφαιρικής ομοσπονδίας (1912-1914) και της Ρωσικής ομοσπονδίας κωπηλασίας και μέχρι το 1917 πρόεδρος του συλλόγου RULT, πρόεδρος της ομοσπονδίας ποδοσφαίρου της Αγίας Πετρούπολης,εκδότης των περιοδικών *Annual RULT* (1909–1916) και του *Lawn Tennis* (1912-1914). Τιμήθηκε με το παράσημο του τάγματος του Αγίου Στανισλάου για την προσφορά του στην ανάπτυξη του ρωσικού αθλητισμού. 

Με την επικράτηση στη Ρωσία των Μπολσεβίκων συνελήφθη δύο φορές φυλακίστηκε και πέθανε το 1919 σε φυλακή της Μόσχας.

Παραπομπές
----------

1. 1 2 3 4  arthur macpherson: the scotsman who brought football together in russia
2. 1 2  «Rusian tennis Hall of Fame». Αρχειοθετήθηκε από το πρωτότυπο στις 4 Δεκεμβρίου 2017. Ανακτήθηκε στις 31 Οκτωβρίου 2017.
3. 1 2 3  «The History of Russian Tennis». Αρχειοθετήθηκε από το πρωτότυπο στις 19 Οκτωβρίου 2017. Ανακτήθηκε στις 31 Οκτωβρίου 2017.
Ο **Άρι Φερμίρ** (ολλανδικά: Arie Vermeer, πλήρες όνομα **Αντριάνους Φερμίρ**) ήταν Ολλανδός ποδοσφαιριστής, γεννημένος στις 17 Ιουλίου 1922 στο Ρότερνταμ της Ολλανδίας. Αγωνιζόταν από το 1942 ως το 1956 στην Εξέλσιορ, ενώ είχε μία συμμετοχή στην Εθνική Ολλανδίας το 1946. Απεβίωσε στις 16 Δεκεμβρίου 2013.

Καριέρα
-------

Ο Φερμίρ έκανε το ντεμπούτο του στην Εξέλσιορ στις 4 Οκτωβρίου 1942, ενάντια στη Νέπτουνους. Συνολικά αγωνίστηκε σε 278 αγώνες με τη φανέλα της Εξέλσιορ, ενώ άγνωστος είναι ο αριθμός των γκολ που πέτυχε.

### Εθνική Ομάδα

Ο Φέρμιρ είχε μία συμμετοχή με την εθνική ομάδα της χώρας του. Αγωνίστηκε σε ένα φιλικό με αντίπαλο την Εθνική Αγγλίας. Ήταν ένας από τους 4 ποδοσφαιριστές της Εξέλσιορ που αγωνίστηκαν στην Εθνική Ολλανδίας.

Απόσυρση και θάνατος
--------------------

Μετά την απόσυρσή του από την ενεργό δράση άνοιξε κρεοπωλείο στο δυτικό Ρότερνταμ. Πέθανε στις 16 Δεκεμβρίου 2013 μετά από σύντομη αρρώστια.

Παραπομπές
----------

1. 1 2 3  «Απεβίωσε ο πρώην διεθνής Άρι Φερμίρ». sbvexcelsior.nl. Ανακτήθηκε στις 5 Αυγούστου 2014.
2. ↑  «Ο διεθνής αγώνας του Φερμίρ». *voetbalstats.nl* (στα Ολλανδικά).
3. ↑  «Βιογραφία». *ad.nl* (στα Ολλανδικά).
4. ↑  «Θάνατος του πρώην ποδοσφαιριστή Φερμίρ». *rijnmond.nl* (στα Ολλανδικά).

Εξωτερικοί σύνδεσμοι
--------------------

* Προφίλ Φερμίρ (Αγγλικά)
* Προφίλ (Αγγλικά)
Ο **Άγιος Απολλινάριος** γεννήθηκε στην Αντιόχεια. Ήταν επίσκοπος της Ραβένας και, κατά τη χριστιανική παράδοση, έζησε γύρω στο 75 μ.Χ. έγινε επίσκοπος από τον Άγιο Πέτρο και βρήκε μαρτυρικό θάνατο αφού βασανίστηκε. Κατά μια άλλη εκδοχή, επέζησε από τα φριχτά βασανιστήρια και κατέφυγε στη Δαλματία όπου και συνέχισε τη δράση του. Κατά μια άλλη εκδοχή, έζησε γύρω στο 200 μ.Χ.

Ο τάφος του Απολλινάριου βρίσκεται στην Ραβένα. Το 549 εγκαινιάστηκε η ομώνυμη εκκλησία στο λιμάνι Classe της πόλης (Άγιος Απολλινάριος in Classe με το όνομά του επάνω στον τάφο του. Τα οστά του μεταφέρθηκαν τον 9ο αιώνα στην εκκλησία Βασιλική Αγίου Απολλινάριου του Νέου της Ραβένας, επειδή η προηγούμενη εκκλησία δεν παρείχε αρκετή ασφάλεια. Σήμερα οστά του βρίσκονται στην εκκλησία του στο Ρεμάγκεν, στο Ντύσελντορφ της Γερμανίας, στο Χόρινχεμ της Ολλανδίας, στη Ντιζόν και τη Ρενς της Γαλλίας.

Ο Άγιος Απολλινάριος είναι προστάτης των πόλεων της Ραβένας, της Ρεμάγκεν και του Ντύσελντορφ. Προς τιμή του γιορτάζεται το μεγαλύτερο πανηγύρι στον Ρήνο. 

Στις εικόνες ο Απολλινάριος παρουσιάζεται με άσπρο ράσο και μαύρο σταυρό. Στο χέρι του κρατεί την ράβδο του επισκόπου και ένα ρόπαλο, με το οποίο, κατά την παράδοση, βασανίστηκε και σκοτώθηκε.

Καθολική και Ορθόδοξη Εκκλησία τιμούν τη μνήμη του στις 23 Ιουλίου (η Καθολική και στις 20 Ιουλίου).

Παραπομπές
----------

1. ↑  José Antonio Goñi Beásoain de Paulorena: «Evolución del Calendario Romano postconciliar (1969–2014)» 2015. σελ. 443–444.

Εξωτερικοί σύνδεσμοι
--------------------

* ιστοσελίδα για τον Άγιο Απολλινάριο (Γερμανικά)

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 72205142
* LCCN: no2009100458
* GND: 119484447

 |

 |
O **Αργιλόχρωμος μελόμυς** (*Melomys lutillus*), είναι ένα είδος τρωκτικών της οικογένειας των μυΐδων.
Είναι ενδημικό της Νέας Γουινέας όπου και απαντάται από το επίπεδο της θάλασσας μέχρι και περίπου τα 2200 μέτρα υψόμετρο. Ενδιαιτήματά του είναι τα λιβάδια, οι κήποι και άλλα διαταραγμένα οικοσυστήματα. Είναι σχετικά μικρός σε σχέση με άλλους μελόμυες. Η ράχη του έχει γενικά χρώμα σκούρο αργιλώδες ή σκούρο πορτοκαλί. Η κοιλιά του έχει παρόμοιο χρώμα αλλά πιο ανοιχτό, με τρίχες γκριζωπές στην βάση και ξανθωπές προς την άκρη. Ο λαιμός, η περιοχή της μασχάλης και το κέντρο της κοιλιάς φέρουν ασαφείς λευκωπές κηλίδες ενώ η βουβωνική χώρα καλύπτεται από μία μεγάλη λευκή κηλίδα. Τα άκρα είναι γενικά ανοιχτόχρωμα. Η ουρά είναι καφέ.

Η Διεθνής Ένωση Προστασίας της Φύσης έχει χαρακτηρίσει το είδος ως "ελάχιστης ανησυχίας", καθώς διαθέτει ευρεία κατανομή, δείχνει ανθεκτικότητα στις διαταρχές των ενδιαιτημάτων του και δεν φαίνεται να υπάρχουν συγκεκριμμένες απειλές.

Παραπομπές
----------

1. ↑  Leary, T.; Singadan, R.; Menzies, Wright; D. Helgen, K.; Aplin, K. (2016). «*Melomys lutillus*». *The IUCN Red List of Threatened Species* (IUCN) **2016**: e.T136764A115212323. doi:10.2305/IUCN.UK.2016-3.RLTS.T136764A22421421.en.. Ανακτήθηκε στις 10 November 2017.
2. 1 2  {{{assessors}}} (2008). *Melomys lutillus*  *στην Κόκκινη Λίστα Απειλούμενων Ειδών της IUCN*. Έκδοση 2013.2. Διεθνής Ένωση Προστασίας της Φύσης (IUCN). Ανακτήθηκε 2014-10-27.
3. ↑   *The Annals and Magazine of Natural History*. 1913.
Ο Αργολικός κόλπος.
Ο **Αργολικός κόλπος** είναι ο θαλάσσιος κόλπος που βρίσκεται ανάμεσα στην Αργολική χερσόνησο και τα παράλια της Αρκαδίας, καθώς και της ανατολικής Λακωνίας εν μέρη. Είναι ο ανατολικότερος από τους τρεις μεγάλους κόλπους που σχηματίζονται στην ακτογραμμή της νότιας Πελοποννήσου. Μαζί με τον Σαρωνικό κόλπο και τα νότια παράλια της Αργολίδας ορίζει την περιοχή του Αργοσαρωνικού.

Ο Αργολικός κόλπος έχει άνοιγμα 16 ναυτικά μίλια, από το ακρωτήριο Τουρκοβίγλα στην Κυνουρία, μέχρι το ακρωτήριο Άγιος Αιμιλιανός (στην αρχαιότητα ως Κωλυεργία) στην Ερμιονίδα. Η διείσδυση του κόλπου είναι 30 ναυτικά μίλια. Το μέγιστο βάθος του είναι 800 μέτρα. Από γεωλογικής άποψης είναι μια τεκτονική τάφρος που αναπτύσσεται συμμετρικά προς τη νοτιοανατολική κατεύθυνση. Κατά το Πλειόκαινο και στις αρχές του Πλειστόκαινου, επεκτεινόταν μέχρι τον Κορινθιακό κόλπο στο βορρά. Το κεντρικό τμήμα του κόλπου έχει ιζήματα πάχους 500 μέτρων. Στο βόρειο τμήμα εκβάλλουν ρέματα και εναποθέτουν ιζήματα.

Τα παράλια του Αργολικού είναι απόκρημνα στο τμήμα της νότιας Αργολίδας και Αρκαδίας και ομαλά στην βόρεια πλευρά του, που συναντά τον κάμπο της Αργοναυπλίας. Οι σημαντικότερες πόλεις και οικισμοί στα παράλια του Αργολικού κόλπου είναι το Ναύπλιο, το Τολό, το Βιβάρι, το Δρέπανο, η Κάντια, τα Ίρια, το Πορτοχέλι, η Ερμιόνη, η Κοιλάδα, η Νέα Κίος, οι Μύλοι, το Κιβέρι, το Ξηροπήγαδο, το Παράλιο Άστρος, ο Άγιος Ανδρέας, το Αρκαδικό Χωριό, ο Τυρός, και το Λεωνίδιο. Μέσα στον Αργολικό κόλπο υπάρχουν μικρά νησιά και αρκετές νησίδες. Οι μεγαλύτερες από αυτές είναι η Ψηλή, η Πλατειά και η Ρόμβη, που και οι τρεις βρίσκονται δίπλα στις ακτές της Αργολίδας. Στην έξοδο του Αργολικού κόλπου βρίσκονται και οι Σπέτσες του Αργοσαρωνικού.

Ο Αργολικός κόλπος αποτέλεσε το κέντρο του προϊστορικού πολιτισμού στον ελλαδικό χώρο, καθώς στα παράλια του αναπτύχθηκαν ορισμένες από τις πιο σημαντικές κοινωνίες της προϊστορικής Ελλάδας, όπως η πόλη της Λέρνας και η κοινωνία του Σπηλαίου Φράγχθι.

Σημείωση
--------

Λεπτομερείς ναυτιλιακές πληροφορίες για τον Αργολικό κόλπο παρέχει ο Ελληνικός Πλοηγός 2ος τόμος και ιδιαίτερα ο χάρτης ελληνικής έκδοσης: **ΧΕΕ-130**, που καλύπτει τον Αργολικό Κ. μέχρι τη θάλασσα Ερμιόνης (Βορειοανατολικά).

Παραπομπές
----------

1. ↑  Σταματελάτος, Μιχαήλ· Βάμβα-Σταματελάτου, Φωτεινή (2006). *Γεωγραφικό Λεξικό της Ελλάδας*. Αθήνα: Ερμής. σελ. 94. ISBN 9603201332.
2. ↑  Papanikolaou, D.; Lykousis, V.; Chronis, G.; Pavlakis, P. (Σεπτέμβριος 1988). «A comparative study of neotectonic basins across the Hellenic arc: the Messiniakos, Argolikos, Saronikos and Southern Evoikos Gulfs» (στα αγγλικά). *Basin Research* **1** (3): 167–176. doi:10.1111/j.1365-2117.1988.tb00013.x. .

Συντεταγμένες: 37°20′N 22°55′E﻿ / ﻿37.333°N 22.917°E﻿ / 37.333; 22.917

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 3593154983539767860003
* LCCN: sh96001019
* GND: 4843740-2

 |

 |
Σχεδιάγραμμα συμπιεσμένου όγκου κυττάρων ανά μονάδα όγκου αίματος.
**Αιματοκρίτης** ονομάζεται η εκατοστιαία αναλογία του όγκου του αίματος που καταλαμβάνεται από τα ερυθροκύτταρα, δηλαδή τα ερυθρά αιμοσφαιρία ανά μονάδα όγκου αίματος. Συντομογραφείται ως **ΗΤ**, **HCT**, **PCV** (packed cell volume, δηλ. «συμπιεσμένος όγκος κυττάρων») ή και **EVF** (erythrocyte volume fraction, δηλ. «κλασματικός όγκος ερυθροκυττάρων»).

Οι φυσιολογικές τιμές κυμαίνονται κατά μέσο όρο γύρω στο 45%, και πιο συγκεκριμένα σε 40-52% για τους άνδρες και σε 36-48% για τις γυναίκες. Οι τιμές μπορούν να διαφοροποιούνται από εργαστήριο σε εργαστήριο και, παράλληλα, ανάλογα με την ηλικία του εξεταζόμενου. Στα θηλαστικά, ο αιματοκρίτης είναι ανεξάρτητος του σωματότυπου. Ο προσδιορισμός του αιματοκρίτη συνήθως πραγματοποιείται στα πλαίσια μιας γενικής εξέτασης αίματος στην οποία προσδιορίζονται και άλλα βιοχημικά δεδομένα όπως ο αριθμός ερυθρών/λευκών αιμοσφαιρίων, αιμοπεταλίων κ.ά.

Δείκτης σωματικής κατάστασης
----------------------------

Ο αιματοκρίτης αποτελεί βασικό δείκτη της κατάστασης ενυδάτωσης, αναιμίας ή σοβαρής απώλειας αίματος του σώματος, καθώς και της ικανότητας του σώματος να μεταφέρει οξυγόνο. Η εμφάνιση *μειωμένου* αιματοκρίτη μπορεί να οφείλεται είτε σε 
υπερυδάτωση, η οποία αυξάνει τον όγκο πλάσματος, είτε σε μείωση του αριθμού των ερυθροκυττάρων, η οποία προκαλείται από αναιμίες ή απώλεια αίματος. *Αυξημένος* αιματοκρίτης μπορεί να αποτελεί ένδειξη απώλειας υγρών, όπως στην περίπτωση αφυδάτωσης, θεραπείας με διουρητικά και εγκαυμάτων, ή σε αύξηση του αριθμού των ερυθροκυττάρων, όπως στην περίπτωση καρδιαγγειακών και νεφρικών διαταραχών, αληθούς πολυκυτταραιμίας και μειωμένου αερισμού.

Βλέπε επίσης
------------

* Αίμα

Εξωτερικοί σύνδεσμοι
--------------------

|  |  |
| --- | --- |
| wiktionary logowiktionary logo | Το *Βικιλεξικό* έχει σχετικό λήμμα:  **αιματοκρίτης**  |

* Abbott Point of Care Inc.: «Αιματοκρίτης/HCT και υπολογισμένη αιμοσφαιρίνη/Hb[*νεκρός σύνδεσμος*]» (pdf)
Ο **Άλμπιν Γκράνλουντ** (γεννημένος την 1η Σεπτεμβρίου 1989) είναι Φινλανδός επαγγελματίας ποδοσφαιριστής που παίζει ως δεξιός μπακ για την Σταλ Μίλεκ στην Πολωνία.

Διεθνής καριέρα
---------------

Τον Αύγουστο του 2016, ο Γκράνλουντ ήταν στην αποστολή της εθνικής Φινλανδίας για ένα φιλικό εναντίον της Γερμανίας, αλλά παρέμεινε ως αναπληρωματικός και δεν χρησιμοποιήθηκε. Τον Ιανουάριο του 2017, έκανε το ντεμπούτο του σε μια φιλική νίκη επί του Μαρόκου. Έπαιξε επίσης στις νίκες στα προκριματικά του Παγκοσμίου Κυπέλλου Ποδοσφαίρου 2018 επί της Ισλανδίας και του Κοσσυφοπεδίου.

Ο Γκράνλουντ κλήθηκε για τον φιλικό αγώνα πριν το τουρνουά του Ευρωπαϊκού Πρωταθλήματος Ποδοσφαίρου εναντίον της Σουηδίας στις 29 Μαΐου 2021.

Παραπομπές
----------

1. ↑  (πολλαπλές γλώσσες) *Transfermarkt*. 146907. Ανακτήθηκε στις 9  Οκτωβρίου 2017.
2. 1 2  (Πολωνικά) *90minut.pl*. 33492. Ανακτήθηκε στις 23  Σεπτεμβρίου 2022.
3. ↑  svenska.yle.fi/a/7-10001057.
4. ↑  «Huuhkajat nimetty Saksa- ja Kosovo-otteluihin» (στα Φινλανδικά). palloliitto.fi. 24 Αυγούστου 2016. Αρχειοθετήθηκε από το πρωτότυπο στις 28 Αυγούστου 2016. Ανακτήθηκε στις 19 Σεπτεμβρίου 2016.
5. ↑  «Näillä pelaajilla Huuhkajat lähtevät kohti EM-kisoja – kaksi nimeä kiinnostivat yli muiden» (στα Φινλανδικά). Helsingin Sanomat. 2021-05-19.. Ανακτήθηκε στις 2021-05-24.
Η **αργεντινή δεκάρα** ήταν νόμισμα της Αργεντινής του τέλους του 19ου αιώνα με το χαρακτηριστικό να μοιάζει πολύ στις ελληνικές δεκάρες αλλά με πολύ μικρότερη αξία. Ως φράση χρησιμοποιείται γενικά για να δηλώσει το ψεύτικο.

Ιστορικό
--------

Περί τα τέλη του προ παρελθόντος αιώνα και στις αρχές του 20ού όταν η δραχμή δεν είχε ακόμα υποτιμηθεί και κυκλοφορούσαν μεταλλικά κέρματα υποδιαίρεσής της π.χ. πεντάρες, δεκάρες εικοσάρες κτλ.) συνέπεσε τότε η λατινική χώρα Αργεντινή λόγω πτώχευσης να υποστεί στο νόμισμά της πολύ μεγάλη υποτίμηση. 

Τελείως συμπτωματικά διαπιστώθηκε ότι οι **αργεντινές δεκάρες** έμοιαζαν καταπληκτικά με αυτές τις ελληνικές και κατά το μέγεθος και κατά όψιν, πλην όμως δεν είχαν καμία αξία έναντι των ελληνικών που ο κάτοχός των μπορούσε με μια δεκάρα να αγοράσει δύο εφημερίδες ή να πιει ένα καφέ σε «καφενείο πολυτελείας».

Δεν άργησαν λοιπόν να βρεθούν οι επιτήδειοι εκμεταλλευτές της ομοιότητας και της διαφοράς της αξίας για να μεταφέρουν με πλοίο στην Ελλάδα όχι βέβαια και ευκαταφρόνητο αριθμό αργεντινών δεκάρων τις οποίες προσπάθησαν και εν μέρει το πέτυχαν, σε μικρό σχετικά βαθμό, να τις θέσουν σε κυκλοφορία ως ισότιμης αξίας.

Σ΄ αυτό δε το επιχείρημα συνετέλεσε το γεγονός ότι τότε συνηθιζόταν για τη διευκόλυνση των συναλλαγών και την αποφυγή μετρήματος κάθε φορά δεκάρων να τις συσκευάζουν σε φυσίγγια (φουσέκια) που περιείχε έκαστο 10 ή 20 δεκάρες και να τις τυλίγουν με χαρτί. Μέσα σ' αυτά λοιπόν οι λεβέντες εκείνοι κανόνιζαν και παρέμβαλλαν αργεντινές δεκάρες επωφελούμενοι έτσι της υφισταμένης διαφοράς.

Βέβαια η Αστυνομία και το Λιμενικό Σώμα δεν άργησαν να εντοπίσουν τους διακινητές πλην όμως η λέξη «αργεντινή» εννοώντας τη δεκάρα δεν άργησε να αντικαταστήσει σε όλες τις λαϊκές εκφράσεις εκείνη του ψεύτικου, του κίβδηλου στη συνήθη τότε έκφραση: «Μπας κι είναι κι αυτό αργεντινό;» ή με έντονη διαβεβαίωση «Δεν έχουμε δω αργεντινά!»

Λογοτεχνία
----------

Νίκος Γ. Μαργωμένος, «Μικροϊστορίες: η αργεντινή δεκάρα», *Ο Νουμάς*, τμ. 2, αρ. 120 (1904), σελ. 8–9 (pdf, 1,29 mb).

Πηγές
-----

* Νεώτερον Εγκυκλοπαιδικόν Λεξικόν Ηλίου τ.Γ΄, σελ.443
Ο **Αντόνι βαν Λέβενχουκ** (*Antoni van Leeuwenhoek*, 24 Οκτωβρίου 1632 - 26 Αυγούστου 1723) ήταν Ολλανδός έμπορος και επιστήμονας. Δεν είχε λάβει πανεπιστημιακή μόρφωση, αλλά διέθετε οξύ μαθηματικό πνεύμα και μεγάλη δεξιότητα στα χέρια.

Από τα νεανικά του χρόνια ασχολήθηκε με το μικροσκόπιο. Πειραματίστηκε με τους αμφίκυρτους φακούς μικρής εστιακής απόστασης και κατόρθωσε να πετύχει μεγεθύνσεις και διαύγεια εικόνων πολύ καλύτερες από αυτές των σύνθετων μικροσκοπίων, χάρη σε μια υψηλής ποιότητας μέθοδο κοπής των φακών, το μυστικό της οποίας δεν αποκάλυψε. Με τα ισχυρά όργανα που κατασκεύασε, παρατήρησε και περιέγραψε τα ερυθρά αιμοσφαίρια, τους ζυμομύκητες και τα σπερματοζωάρια. Έκανε έρευνες σχετικές με την ιστολογία του ανθρώπου και τη βιολογία των εντόμων, ενώ μελέτησε την τριχοειδή κυκλοφορία του αίματος. Δημοσίευσε τα αποτελέσματα των ερευνών του στα «Φιλοσοφικά Πρακτικά» της Βασιλικής Εταιρείας της Αγγλίας και στα «Υπομνήματα» της Γαλλικής Ακαδημίας Επιστημών. Οι παρατηρήσεις του έφεραν επανάσταση όχι μόνο στο χώρο της βιολογίας μα και της φιλοσοφίας, καθώς αποτέλεσαν το κομμάτι εκείνο της επιστημονικής επανάστασης του 17ου αιώνα που προκάλεσε σαρωτικές αλλαγές στην ανθρώπινη γνώση για το μικρόκοσμο, εκτός από το μακρόκοσμο, με τον οποίο ασχολούνταν οι αστρονόμοι.

Παραπομπές
----------

1. 1 2  Εθνική Βιβλιοθήκη της Γαλλίας: (Γαλλικά) *καθιερωμένοι όροι της Εθνικής Βιβλιοθήκης της Γαλλίας*. data.bnf.fr/ark:/12148/cb12136216m. Ανακτήθηκε στις 10  Οκτωβρίου 2015.
2. 1 2  «Anthony van Leeuwenhoek». *Biografisch Portaal*. 38699952.
3. 1 2  (Αγγλικά) *Find A Grave*. 6374199. Ανακτήθηκε στις 9  Οκτωβρίου 2017.
4. 1 2  PE00001529.
5. 1 2  «Большая советская энциклопедия» (Ρωσικά) Η Μεγάλη Ρωσική Εγκυκλοπαίδεια. Μόσχα. 1969. Ανακτήθηκε στις 28  Σεπτεμβρίου 2015.
6. 1 2  41653.
7. ↑  Time-Life Παγκόσμια Ιστορία, Τόμος 14, Εκδόσεις Κ. Καπόπουλος, σ. 164.
8. 1 2 3  Time-Life Παγκόσμια Ιστορία, Τόμος 14, Εκδόσεις Κ. Καπόπουλος, σ. 165.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 71426018
* **ΕΒΕ**: 240813
* LCCN: n79083259
* ISNI: 0000 0000 8150 9407
* GND: 119188279
* SELIBR: 210384
* SUDOC: 029815606
* BNF: cb12136216m (data)
* BPN: 38699952
* BIBSYS: 90230124
* NLA: 36555689
* NDL: 00942625
* NKC: nlk20000079350
* ICCU: UFIV071456
* BNE: XX1677812
* CiNii: DA06369229

 |

 |